Су басқан өңірлерде 115 мың оқушы қашықтан білім алуға мәжбүр
DATE: 20:16, 09 Сәуір 2024 | GMT +5
TITLE: Су басқан өңірлерде 115 мың оқушы қашықтан білім алуға мәжбүр
URL: https://kaz.inform.kz/news/su-baskan-onrlerde-115-min-okushi-kashiktan-blm-aluga-mazhbur-a99d73/
META: DATE: 20:16, 09 Сәуір 2024 | GMT +5
TOTAL WORDS: 148
AUTHOR(S):
TEXT: Үкіметте су тасқыны жағдайына байланысты эвакуациялық орталықтарға орналастырылған балалармен жұмыс істеу алгоритмі жасалды. премьерминистр Олжас Бектеновтің төрағалығымен өткен республикалық штаб отырысында вицепремьер Тамара Дүйсенова механизмдер туралы толығырақ айтып берді. Қазір 115 мың оқушы білім алатын 130 қазақстандық мектепте оқу процесі қашықтан жүріп жатыр. Эвакуация орталығындағы балалар былай бөлінген:. — Бастауыш сынып оқушылары оқу процесін толық ұйымдастыра отырып, сауықтыру орталықтарына орналастырылады. — 5-8 сынып оқушылары «Дарын», БИЛ, НЗМ мектеп интернаттарына орналастырылады. — Жоғары сынып оқушылары колледждер мен жоғары оқу орындарына уақытша орналастырылады. вицепремьер міндет — су тасқыны және қалпына келтіру жұмыстары аяқталғанға дейін балаларды оқумен және жазғы демалыспен қамтамасыз ету екенін атап өтті. «Алгоритм әзірленді, оны жұмаға дейін әкімдіктерге жеткіземіз. Бұл жұмысқа кәсіподақтарды, жеке меншік лагерьлер мен мектептерді, тегін жол жүруді қамтамасыз етуде ҚТЖ-ны, ЖОО оқытушыларын қосамыз. Жалпыға бірдей білім беру қоры аясында балалар барлық қажетті керек-жарақтармен қамтамасыз етілетін болады. Мектеп психологтарының жұмысы да ұйымдастырылған», — деді Тамара Дүйсенова
